Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for SESAR-fællesforetagendet for regnskabsåret 2008

EUROPA-PARLAMENTET,

der henviser til det endelige årsregnskab for SESAR-fællesforetagendet for regnskabsåret 2008,

der henviser til Revisionsrettens beretning om SESAR-fællesforetagendets årsregnskab for det regnskabsår, der sluttede den 31. december 2008, med fællesforetagendets svar [1],

der henviser til Rådets henstilling af 16. februar 2010 (5829/2010 — C7-0060/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til der henviser til Rådets forordning (EF) nr. 219/2007 af 27. februar 2007 om oprettelse af et fællesforetagende til udvikling af en ny generation af det europæiske lufttrafikstyringssystem (SESAR) [3], særlig artikel 4b,

der henviser til finansregulativet for SESAR-fællesforetagendet vedtaget af bestyrelsen den 3. juli 2007 (i det følgende benævnt SESAR-finansregulativet),

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Transport- og Turismeudvalget (A7-0077/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at SESAR-fællesforetagendet blev oprettet i februar 2007 for at styre aktiviteterne i SESAR-projektet (Single European Sky Air Traffic Management Research),

C. der henviser til, at fællesforetagendet befinder sig i opstartfasen og ikke fuldt ud har implementeret sit system for intern kontrol og sit finansielle informationssystem i løbet af regnskabsåret 2008,

D. der henviser til, at fællesforetagendet er ejer af alle materielle og immaterielle formuegenstande, som er skabt af fællesforetagendet eller overført til det med henblik på SESAR-projektets udviklingsfase i overensstemmelse med de specifikke aftaler, som fællesforetagendet indgår med sine medlemmer,

1. glæder sig over, at Revisionsretten fandt, at SESAR-fællesforetagendets regnskab for 2008 var rigtigt, og at de underliggende transaktioner som helhed betragtet var lovlige og formelt rigtige;

2. konstaterer, at fællesforetagendet modtog 250000000 EUR i forpligtelsesbevillinger og 100900000 EUR i betalingsbevillinger fra Den Europæiske Unions budget for 2008;

3. erkender, at 2007-2008 udgjorde opstartfasen for fællesforetagendet, at Rådets nye forordning (EF) nr. 1361/2008 [5] om ændring af basisretsakten vedrørende fællesforetagendet først blev vedtaget den 16. december 2008, og at Eurocontrols første bidrag blev udbetalt med forsinkelse;

Budgetprincippet om etårighed er ikke overholdt

4. bemærker, at fællesforetagendets bestyrelse godkendte det endelige budget for perioden august 2007 til december 2008 i april 2008, og at denne beslutning ikke overholder princippet om etårighed;

Budgetgennemførelsen

5. bemærker, at det endelige budget, som bestyrelsen godkendte i april 2008, viste sig at være stærkt urealistisk, hvilket kommer til udtryk i udnyttelsesgraden for forpligtelses- og betalingsbevillinger, som var henholdsvis 1 % og 17 %;

6. beklager, at kontrollen med transaktionerne ikke fungerede korrekt i en række tilfælde, og at der ikke var etableret en hensigtsmæssig intern kontrol med kontrakter og indkøb;

Medtagelse af aktiver

7. udtrykker bekymring over, at fællesforetagendet som kontrast til den meget lave udnyttelsesgrad havde betydelige beløb stående på bankkonti ved årets udgang og således overtrådte princippet om ligevægt på budgettet;

8. henstiller udtrykkeligt til fællesforetagendet, at det udformer en regnskabspolitik for behandling af eventuelle aktiver, som tilvejebringes i projektets udviklingsfase;

SESAR-finansregulativ

9. glæder sig over, at Revisionsretten afgiver en udtalelse om SESAR-finansregulativet, som blev vedtaget af bestyrelsen i juli 2007; understreger navnlig betydningen af, at dette regulativ bør være i overensstemmelse med rammefinansforordningen for Fællesskabets organer og tilslutter sig Revisionsrettens opfattelse om, at bestemmelserne vedrørende gennemførelsen af budgettet og opstillingen af regnskaberne samt udbudsprocedurerne og den interne revision bør færdiggøres; bemærker endvidere, at fællesforetagendet bør vedtage gennemførelsesbestemmelser til sit finansregulativ;

Årsberetning

10. henstiller udtrykkeligt til fællesforetagendet at overholde de frister for forelæggelse af årsberetningen, som er fastsat sammen med Revisionsretten;

Interne kontrolsystemer

11. bemærker, at der først er blevet oprettet en intern revisionstjeneste, som skal overholde de relevante internationale standarder, fra januar 2009; anmoder fællesforetagendet om også uden ophold at etablere passende interne kontrolsystemer til overvågning af udbudsprocedurer; understreger navnlig vigtigheden af, at der udarbejdes en beredskabsplan, og at der udformes en politik for databeskyttelse;

12. tager til efterretning, at der i regnskabsåret 2008 blev bogført et renteprovenu på 148370 EUR hos fællesforetagendet; konkluderer på baggrund af årsregnskabet og renteprovenuets størrelse, at fællesforetagendet konstant har rådet over en høj likviditetsbeholdning; tager til efterretning, at fællesforetagendets likviditetssaldo pr. 31. december 2008 beløb sig til 116007569 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring hos fællesforetagendet, og hvilke strukturelle ændringer der er nødvendige for at sikre, at fællesforetagendets likviditetsbeholdning holdes så lav som muligt på lang sigt;

13. konstaterer desuden, at bestyrelsen ikke fik opstillet nogen stillingsfortegnelse for 2008.

[1] EUT C 310 af 18.12.2009, s. 9.

[2] EFT L 248 af 16.9.2002, s. 1.

[3] EUT L 64 af 2.3.2007, s. 1.

[4] EFT L 357 af 31.12.2002, s. 72.

[5] EUT L 352 af 31.12.2008, s. 12.

--------------------------------------------------